Masko atisokan

vignette|Masko atisokan
vignette|Masko
Weckatc micta ko koctakanipan masko notcimik kirika askik. Niki itan awesis, nama aric otcita osam nama mici awesis icinikatanipan.

Masko iriniwiw. Nama aric kotakihik mitowi. Micta kice mitcisopan, micta mackowisipan, kecpin tca ko e kiciwasisan micta koctatikosipan. Itonion kirika mekwata e pa mickaspan micta sakihikanik, ki micta kice rotin irin tcimanicic micta aisparinopan. Aka ewi koctatcimitisotc, Masko micta kice potatcikepan irin tepitapan e rotinik.

Nama arimatc ka ititinawaw e micta koctatikosisan naha iriniw neta ka ici taciketc. Micta matanak tacikepan. Ekote itespan. Tekici niheriw askiriw ka acterikipan wir niheriw nte, itew.

New asini'wa ki itictapan misinahikewiniw: «Ota kitciprin ni otamirowin. Ockicikw nanakitcitaw e wasiak kaie e tipiskak. Nin: Masko.»

Aci ni apitc micta mitcetipanak notcimik atikok, mosak, wackeciwok, amiskok, cakweciwok, nikikok, mikisiwok, ohomisiwok,...

Micta cikertamopanak awesisak e kipahakik micta askiriw. Nete nta nikickatisowok kaskina awesisak Masko ka ici taciketc kitci arimotakik niheriw.

- Nin, ni wi ntopirin, itew atikw. Iriniw kirowe mackowisiw kaie tca kirano. Miskamowatan ka koctak, tepihakan tca.

- Kirowe pitama kotci aimihewok naha iriniw, itew wackeciw.

- Nin otci, itew mikisiw, nama tekici wapitamotike. Nin pot kirowe ni miro wapitenatike kaie tca wir, e mirean ka ici taciketc tekaci ko ni wapiten kirika otaskik.

- Kirika tca, itew amiskw, ma pot micta mackowisitike kaie tca ka taci aitetc.

- Kirano kaskina tapickotc, itew wapoc, ketcinatc kika tiperitenano.

Pa peikw awesis arimwew e iteritak. Aci itakaniwiw mikisiw kitci nanakitcihatc Masko a e aicaritci kirika kitci witak kecpin matcaritena nehi masko a.

Ka mi apita kicikak mekwata e otehimin pisimwok, Mikisiw pe nta itew kitci matcanionik: *Pekatc aric mi icawok.* itew.

Papeikw awesis nama tapwe wectatietapanak, kotcitapanak kitci kicipritcik nete e ici matcatcik matanak Masko ka ici taciketc. Aska ko e takocikik, kasotamokw papeikw. Petapanak kitci witamwakaniwitcik, e iti tipiskarik kita icawok e notakositcik ketin ka ici tacikeritci,

Ka pe pitikeritci Maskowa, pe kimosapiriwa pemacic e cetinik ickwatemiriw kaie nte nisitosiw mantcoca e nti pitoskakotc ositik.

- Tetci? Micta itew, aci ota ki pe takociniwok mitci awesisak.

Micta takickatepan asiniwa irin pikopariniw mahikan'a ka ici tacikertci. Micta kiciwemakaniw e orotc mahikan irin kotakihi awesisa micta ocimoriwa, Wapitam masko niheriw, papiw e mireritak eki kackitatc.

Nama aric kitaki nokiparinopan neta. Minawatc e piponik, mocak e ici kicikarik, wamitisowok awesisak ka ici tacikeritci maskowa. Peikw itew nete icatan iskosiwok osam ohomisiw ki wapamepan e totamoritci, - «Kir ni misawatc ka totaman ekoni wetci eki pitahak nictam, kitci nipowin kekotc kitci nta tacikein peiko pipona masko ka ici taciketc, kitci pa nanosnehatc wec e icatc aka aric kitci kaskeritak. Peiko piponikake, aci pimatisine kiapatc aci kaki pe oski kiwan ota kika tca pe nta witomwinan eki aitotak, ite eki aicatc.»

Kirowe ntowertamopan iskosiw kitci matisitc, mirertamopan tca. Aci tca icapan nete ka ici matanak, pamitcitc wactahamowepan kotakihi.

Aci peiko e piponik, oski pe kiwew. Micta mireritamok awesisak e pe nta witamowakinitcik e aitotomoritci maskowa, kinec tacikam iskosiw e atisoketc eki taciketc nete matanak.

« Masko naha, itew, cicikw nipaw kecpin e piponik. Nama pot kaki nipahano e taci nipatc osam kika niponano kaskina. Matci aric kaki ickwasenano ka ici taciketc, kwecan tekaci kita nipo epwamici wi onickatc.»

Kaskina iteritamok e mirocinik aniheriw itekera, aci tca mireritamok kitci nipahatcik.

Aci pe icinakon e piponik, mikinakw caweritamopan ketin ocokon nete matanak, nac e iti nokonik ickoteciriw. Aci mikisiw pecotcik wapitam mictikociriw e taci ickwaterik e takonikipan, ntowapamew minawatc nete nta iciwepinew maskowa ka ici niparitci.

Tekaci awesisak wapitamok e iti ickwaterik tekaci neheriw ka ici tacikeritci. Mikisiw, ohomisiw, minoc-ohomisiw kinowapatamok kinec: nama aric awik wapamewok epe orowiritci.

« Aci erowek, iteritamok. Aci erowek ki nipo. »

Aci wi koski kiwepanak e nta witakik aci eki niporitci, erotc aric otci pe orowiriwa micta awesisa e mikatesiritci mitowi e tipiskarik.

- Kekwan tcani anihe? Itew mikisiw.

- Enko anaha. Itew ohomisiw. Nama ki otci witcihitiso kirowe.

- Nama pekon micta mackowisi nakosiw kaie tca nictam. Oski itew mikisiw.

- Ma, ki micta miromatcitatike peikon.

E nicitcik mi matcawok kirika minoc-ohomisiw. Mekwata wir matanak ka taciketc awesis e ocimotc notcimik.

Micta koctamopan masko tekici kitci orowipirinik e ici pimatisitc, mackowisitc, opiwi. Tekici aric ickwateriw ki ickwasimoriwa, tekaci mikatesiw. Ki tca ici mireritam aniheriw masko kitci icinakositc, kitci ki matisitc. Kita aric koski nitawokipariniw opiwi, mekwata aric tekaci mikatesiw apitc.
Tipanictawin:E matcectakaniwok
Tipanictawin:Atisokana